Teya Dora

**Teodora Pavlovska** (serbisk kyrillisk: Теодора Павловска; født 1992), kjent profesjonelt som **Teya Dora** (serbisk: Теја Дора – *Teja Dora*), er en serbisk sanger, låtskriver og produsent. Hun debuterte som artist i 2018 og ble populær med 2023-singelen «Džanum», som gikk internasjonalt viralt på TikTok.

Teya Dora representerte Serbia i Eurovision Song Contest 2024 i Malmö, Sverige, med sangen «Ramonda», og endte på 17. plass.

## Bakgrunn
Pavlovska ble født 1. mai 1992 i  i daværende føderale republikken Jugoslavia. Faren hennes var maler og grafisk designer. Moren hennes er forfatter og journalist i *Večernje novosti*, med fagfelt innenfor valaker-magi og kultur. Etter å ha flyttet til Beograd begynte Pavlovska å gå på musikkskole, hvor hun fikk et stipend for å studere ved Berklee College of Music i Boston, USA. På opptaksprøven sang hun «No One» av Alicia Keys. Mens hun gikk på Berklee, gikk hun på samme forelesninger som Charlie Puth. Hun ble uteksaminert fra college i 2014, og ved avslutningsseremonien mottok hun vitnemålet fra Jimmy Page. Etter endt utdanning bodde Pavlovska i New York, hvor hun jobbet som låtskriver.

## Karriere
Etter å ha flyttet tilbake til Serbia i 2018, begynte Pavlovska først å samarbeide med sangeren Nikolija, ved å skrive singelen «Nema limita». Pavlovska fortsatte å skrive sanger for andre serbiske artister, som blant andre Nataša Bekvalac og Anastasija Ražnatović. Under artistnavnet Teya Dora gav hun i 2019 ut debutsingelen sin «Da na meni je», utgitt under merket Bassivity Digital. Artistnavnet hennes stammer fra det faktum at mens hun studerte ved Berklee, visste ikke amerikanerne hvordan de skulle uttale navnet hennes; «Teya Dora» var det nærmeste de kunne komme til å uttale Teodora.

Etter å ha gitt ut flere andre singler fikk Teya Dora i 2023 økt popularitet med sangen «Džanum», spilt inn for TV-serien *Južni vetar: Na granici*. Sangen gikk internasjonalt viral på TikTok, og genererte internett-memet «Moye moye». «Džanum» ble spesielt brukt på TikTok under protestene etter skoleskytingen i Beograd i 2023. Den offisielle musikkvideoen til sangen har fått over 75 millioner avspillinger på YouTube og over hundre millioner avspillinger på Spotify. Videre nådde singelen en fjerdeplass på Spotifys Daily Viral Songs Global-listen den 22. mai, og Teya Dora ble den tredje serbiske artisten som har over én million månedlige lyttere på strømmetjenesten. De to andre, Konstrakta og Luke Black, oppnådde det samme under deres deltakelse i Eurovision Song Contest. "Džanum" kom også inn på topp ti på Billboards Croatia Songs-listen.

I desember 2023 ble Teya Dora kunngjort som en av deltakerne i *Pesma za Evroviziju '24*, den serbiske nasjonale finalen til Eurovision Song Contest 2024, med sangen «Ramonda». Etter å ha kvalifisert seg fra den andre semifinalen, vant hun til slutt konkurransen lørdag 2. mars 2024, ved å vinne juryavstemningen og å bli nummer to i telefonavstemningen, og fikk dermed retten til å representere Serbia i Eurovision Song Contest 2024 i Malmö, Sverige. tirsdag Teya Dora kvalifiserte seg fra den første semifinalen 7. mai 2024, hvor hun ble nummer 10 av 15, med 47 poeng. I finalen lørdag 11. mai 2024 ble hun nummer 17 av 25, med 54 poeng.

## Referanser


## Eksterne lenker
* 
* 
*